Zadeva C‑465/14

Raad van bestuur van de Sociale verzekeringsbank

proti

F. Wielandu,

in

H. Rothwanglu

(Predlog za sprejetje predhodne odločbe,

ki ga je vložilo Centrale Raad van Beroep)

„Predhodno odločanje — Člena 18 in 45 PDEU — Socialna varnost delavcev migrantov — Uredba (EGS) št. 1408/71 — Člen 3 in člen 94 — Uredba (ES) št. 859/2003 — Člen 2(1) in (2) — Starostno zavarovanje in zavarovanje za primer smrti — Nekdanji pomorščaki, državljani tretje države, ki je postala članica Evropske unije leta 1995 — Izključitev pravice do dajatev za starost“

Povzetek – Sodba Sodišča (prvi senat) z dne 27. oktobra 2016

Socialna varnost – Delavci migranti – Ureditev Unije – Področje osebne uporabe – Razširitev na državljane tretjih držav, ki zaradi svojega državljanstva niso upravičeni do te ureditve – Zaposlena oseba, ki je bila med obdobjem zaposlitve, dopolnjenim na podlagi zakonodaje države članice, državljan tretje države, vendar ki ob vložitvi zahtevka za starostno pokojnino spada na področje uporabe člena 1 Uredbe št. 859/2003 – Ureditev te države članice, v skladu s katero se navedeno obdobje ne upošteva pri določitvi pravic te osebe do pokojnine – Dopustnost

Člen 94(1) in (2) Uredbe št. 1408/71 o uporabi sistemov socialne varnosti za zaposlene osebe in njihove družinske člane, ki se gibljejo v Skupnosti, v različici po spremembi in posodobitvi z Uredbo št. 118/97, kakor je bila spremenjena z Uredbo št. 647/2005, je treba razlagati tako, da ne nasprotuje ureditvi države članice, v kateri za določitev pravic do dajatev za starost ni upoštevana zavarovalna doba, ki naj bi jo tuji delavec domnevno dopolnil v okviru njene zakonodaje, če je država, katere državljan je ta delavec, pristopila k Evropski uniji po dopolnitvi te dobe. Da bi se namreč vlagatelj lahko učinkovito skliceval na ugodnost iz člena 94(2) Uredbe št. 1408/71, mora biti sposoben izkazati dopolnjeno zavarovalno dobo in po potrebi dobi zaposlitve ali prebivanja, dopolnjeni po zakonodaji države članice pred 1. oktobrom 1972 ali, v zvezi z državami članicami, ki so k Uniji pristopile po tem dnevu, pred datumom začetka uporabe te uredbe na ozemlju zadevne države članice. Vendar je bil delavec na podlagi zgoraj navedene ureditve izključen iz ugodnosti zavarovanja za starost iz razloga, da je bil državljan tretje države in je prebival na krovu plovil, katerih član posadke je bil. Taka izključitev – čeprav na podlagi državljanstva – pa takrat v času dejanskega stanja zadeve s pravom Unije ni bila prepovedana, ker ta država še ni pristopila k Uniji. (Glej točke 56, 64 in 66 ter točka 1 izreka.)

Člena 18 in 45 PDEU je treba razlagati tako, da ne nasprotujeta zakonodaji države članice, na podlagi katere je pomorščak, ki je bil v nekem obdobju član posadke plovila, ki ima domače pristanišče na ozemlju te države članice, in ki je prebival na krovu tega plovila, izključen iz ugodnosti zavarovanja za starost za to obdobje, ker med navedenim obdobjem ni bil državljan države članice. Iz akta o pristopu države, katere državljan je pomorščak, namreč ni razvidna nobena obveznost obstoječih držav članic, da državljane te države obravnavajo enako, kot so obravnavale državljane drugih držav članic pred njihovim pristopom k Uniji. (Glej točki 71 in 73 ter točko 2 izreka.)